《谒姜相坟次邓经略韵》
宋代·陈知柔

欲将兴废问洪钧，来谒孤坟独怆神。
千载高风余凛凛，一池秋水自粼粼。
门前帆影来天际，林杪钟声落海滨。
此道寥寥今复振，不应渔水是东邻。

作者简介：（?—1184）宋泉州永春人，字体仁，号休斋，一号弱翁。高宗绍兴十二年进士。授台州判官。历知循州、贺州。与秦桧子秦熺同榜进士，桧当轴，同年多以攀援致通显，知柔独不阿附。解官归，主管冲祐观。有《易本旨》、《春秋义例》、《易大传》、《易图》、《诗声谱》、《论语后传》等。